**Marie Rambert**, nada o 20 de febreiro de 1888 en Varsovia (actualmente en Polonia e daquela no Reino do Congreso, pertencente ao Imperio Ruso) e finada o 12 de xuño de 1982 en Londres (Reino Unido), foi unha bailarina e pedagoga de orixe polonesa naturalizada británica. Rambert exerceu unha forte influencia no ballet británico, tanto como bailarina como como pedagoga.

Traxectoria
-----------

### Primeiros anos

Marie Rambert naceu en Varsovia, de nai polonesa e pai xudeu polaco. O seu nome orixinal era **Cyvia Rambam**. Seu pai e seus irmáns tiveron que mudar posteriormente os seus apelidos por motivos políticos. Seu pai mudouno por **Ramberg**, un dos seus irmáns por **Rambert**, e o último cambiouno polo de **Warszawski**. Cyvia mudou o seu nome a **Myriam Ramberg**, e finalmente trocouno por *Marie Rambert*. Nos seus últimos anos Marie foi coñecida polos seus amigos e bailaríns como Mim. Coñeceu o seu home, Ashley Dukes, un soldado retirado, nunha cea en 1917. Na súa autobiografía, Rambert declaraba "logo de catro días de encontros persoais e sete meses de correspondencia casamos o 3 de marzo de 1918." O seu matrimonio durou 41 anos, ata que morreu en 1959, deixando atrás a Marie e as súas dúas fillas Angela e Helena, a quen chamaban Lulu.

### Formación

Rambert comezou a súa formación en danza nos seus primeiros estudos. Materias como Linguas estranxeiras e Historia parecían ser sinxelas; porén ela era unha rapaza inqueda e finalmente sacou malas notas polos seus movementos senfin na clase. Nun momento na súa formación inicial, o seu profesor de danza dixo que "Nela, estaba o verdadeiro espírito da danza". Ela non se sorprendeu coa estrutura e a actuación do ballet, e non se viu envolta na danza como paixón ata que se sentiu cativada por Isadora Duncan cando asistiu a unha das súas actuación, e foi "profundamente conmovida pola beleza da danza de Duncan". Despois de participar activamente nos disturbios políticos e o tráxico Día de Maio, os pais de Rambert instárona a trasladarse a París e iniciou os estudos de Medicina mentres vivira cos seus tíos, os dous médicos. Asistiu a unha festa na que bailou unha mazurca con tal vivacidade que que despois houbo aplausos; esta foi a súa primeira actuación. Coñeceu a Raymond Duncan, irmán de Isadora, nesta mesma festa, que a felicitou pola súa actuación, e novamente recuperou a súa paixón pola danza. Estudou con Madame Rat, do Ballet de l'Opéra National de Paris, e posteriormente con Émile Jaques-Dalcroze no Dalcroze College, quen a introduciu á eurritmia.

Un día no Dalcroze College, Sergei Diagilev viu unha clase e logo ofreceulle ir a Berlín e estudar con el nos Ballets Russes. Alí, Rambert axudoulles coa representación de *Le Sacre du printemps* de Igor Stravinskii con Vatslav Nizhinskii. Ela aceptou e colaborou cos Ballets Russes dirixidos por Diagilev, 1912-13. Nos Ballet Russes estivo no corpo de baile nas representacións do *Lago dos cisnes*, *Giselle*, e *Scheherazade*. Logo dunha xira con Nizhinskii e os Ballet Russes, o contrato de Rambert non continuou e decidiu que era o momento dun novo capítulo. En 1914 trasladouse ao Reino Unido e estudou con Enrico Cecchetti.

### Ballet Rambert

Despois de estudar con Cecchetti, Rambert volveu estudar con Madame Rat na Ópera de París, e tomou os seus estudos con máis seriedade. Comezou a ensinar ballet en 1919 e posteriormente fundou a súa propia escola de ballet en Bedford Gardens. En 1926 creou a súa propia compañía, orixinalmente chamada Ballet Club, que pasaría por moitos trocos de nomes, igual que a súa propia fundadora. A compañía comezou a actuar en revistas nocturanas en Londres. A primeira actuación informal foi representada nas *Riverside Nights* do Lyric Theatre, e continuaron coas revistas nocturnas durante un tempo. Comezou a buscar novos e prometedores bailaríns e coreógrafos, como Frederick Ashton, para que formasen parte da súa compañía, e deulles a oportunidade de medrar. De Marie Rambert Dancers a compañía mudou a Ballet Rambert é agora é denominada Rambert Dance Company, unha compañía de danza contemporánea. Esta foi a primeira compañía de ballet británica.

O Ballet Rambert realmente iniciou as súas actuacións como compañía con *A Tragedy of Fashion* de Frederick Ashton en 1926. Ashley, o home de Marie renovou un edificio e converteuno no Mercury Theatre, onde se representou a maioría das actuacións do Ballet Rambert. Dicíase que "Notting Hill Gate, onde estaba o Mercury Theatre, estaba nas ladeiras do Olimpo". Marie Rambert foi firme na procura de novos e futuros coreógrafos. Algúns dos seus alumnos e posteriores compañeiros son Ashton, Antony Tudor e Agnes de Mille. En 1965 Rambert, coa axuda de Norman Morrice, o seu máis recente descubrimento, reorganizou por completo a compañía e iniciou un xiro cara á danza contemporánea. O repertorio da compañía regresou eventualmente a ballets máis contemporáneos, mais continuou a ter unha vasta lista de obras que representou ao longo dos anos. Colaborou con Millicent Hodson para recrear a coreografía de Nizhinskii para *Le Sacre du printemps* en 1979, que foi finalizada en 1987.

Marie Rambert é coñecida por axudar a crear e manter unha comunidade de ballet forte en Gran Bretaña. "A creación do Ballet en Gran Bretaña é un dos maiores logros artísticos do século. Débeselle absolutamente ao idealismo que encenderon Rambert e Ninette de Valois" que foi a fundadora do que se converteu no Royal Ballet.

Recoñecementos
--------------

* 1957, Chevalier of the Légion d'honneur
* 1962, Dame Commander of the Most Excellent Order of the British Empire
* 1979, Medalla de Ouro de Orde ao Mérito da República de Polonia
* Queen Elizabeth II Coronation Award, concedido pola Royal Academy of Dance

Notas
-----

1. ↑  Marie Rambert, "Quicksilver: Autobiography" (London , St. Martin 's Press, 1972),94.
2. ↑  Mary Clark and Marie Rambert "Dancers of Mercury; the story of Ballet Rambert" (London , A. and C. Black,1962)15.
3. ↑  Marie Rambert, "Quicksilver",24.
4. ↑  Jane Pritchard, "Rambert: A Celebration of the Company’s First Seventy Years" (London, Rambert Dance Company 1996)13-20.
5. ↑  Jane Pritchard, "Celebration",12.
6. ↑  Jack Anderson,"Ballet and Modern Dance: A Concise History", (Princeton, NJ Princeton Book Company, 1986), 185.
7. ↑  Jane Pritchard, "Celebration", 16.
8. 1 2 3  Jewish Women Encyclopedia
9. ↑  "QEII Coronation Award". Arquivado dende o orixinal o 20 de febreiro de 2012. Consultado o 25 de novembro de 2013.

Véxase tamén
------------

|  |  |
| --- | --- |
|  | A Galipedia ten un portal sobre: ***Ballet*** |


|  |  |
| --- | --- |
|  | Wikimedia Commons ten máis contidos multimedia na categoría:  ***Marie Rambert*** |

### Bibliografía

* Marie Rambert (1972). *Quicksilver: Autobiography*. London, St. Martin's Press. ISBN 0-333-08942-1.
* Clement Crisp (1981). *Ballet Rambert: 50 Years and on*. London, Ballet Rambert. p. 111. ISBN 0-9505478-1-6.

### Ligazóns externas

* Marie Rambert en This Is Your Life *(en inglés)*

|  |  |
| --- | --- |
| Control de autoridades | 
* Wd: Q240736
* WorldCat
* VIAF: 38536079
* BNF: 149259440
* BRE: 3493152
* DeutscheBio: 120884062
* EBID: ID
* FAST: 270032
* FemBio: 22715
* GND: 120884062
* ISNI: 0000 0001 0889 2232
* LCCN: n90651322
* NKC: xx0253062
* NLA: 35440717
* NPG: mp03702
* NTA: 074773321
* ODNB: 31580
* OL: OL5517253A
* PTBNP: 1575570
* SELIBR: 245786
* SNAC: w6qc0g0x
* SUDOC: 086520997
* WikiTree: Rambam-1

 |